KOMISIJOS SPRENDIMAS
2005 m. birželio 3 d.
leidžiantis Prancūzijai naudoti Europos Parlamento ir Tarybos reglamento (EB) Nr. 1760/2000 I antraštinėje dalyje nustatytą sistemą vietoje galvijų statistinių tyrimų, atliekamų gegužės mėn.
(pranešta dokumentu Nr. C(2005) 1626)
(tik tekstas prancūzų kalba yra autentiškas)
(Tekstas svarbus EEE)
(2005/422/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 1 d. Tarybos direktyvą 93/24/EEB dėl galvininkystės statistinių tyrimų (1), ypač į jos 1 straipsnio 2 ir 3 dalis,
kadangi:
(1)
Europos Parlamento ir Tarybos reglamento (EB) Nr. 1760/2000 (2) I antraštinėje dalyje nustatyta galvijų identifikavimo ir registravimo sistema.
(2)
Komisijos sprendime 2001/399/EB (3) pripažįstamas visiškas Prancūzijos duomenų bazės apie galvijus veiksmingumas.
(3)
Remiantis Direktyva 93/24/EEB, valstybėms narėms paprašius gali būti leista naudoti administracinius informacijos šaltinius vietoje galvijų tyrimų, su sąlyga, kad jie atitiks minėtos direktyvos reikalavimus.
(4)
2004 m. spalio 5 d. Prancūzija pateikė prašymą leisti vietoj galvijų statistinių tyrimų, atliekamų gegužės mėn., taikyti galvijų identifikavimo ir registravimo sistemą (GIRS). Pagrįsdama savo prašymą, Prancūzija pateikė techninius dokumentus apie Reglamento (EB) Nr. 1760/2000 I antraštinėje dalyje nurodytos duomenų bazės struktūrą ir atnaujinimą bei statistinių duomenų skaičiavimo metodus.
(5)
Tiksliau, Prancūzija pasiūlė statistinių duomenų skaičiavimo metodus, siekiant gauti statistinius duomenis Direktyvos Nr. 93/24/EEB 3 straipsnio 1 dalyje nurodytoms kategorijoms, kurių negalima tiesiogiai rasti Reglamento (EB) Nr. 1760/2000 I antraštinėje dalyje nurodytoje duomenų bazėje. Prancūzija turėtų imtis visų tinkamų priemonių siekdama užtikrinti, kad šie skaičiavimo metodai garantuotų statistinių duomenų tikslumą.
(6)
Išnagrinėjus Prancūzijos valdžios institucijų pateiktus techninius dokumentus, nustatyta, kad prašymas turėtų būti patenkintas.
(7)
Šis sprendimas atitinka Tarybos sprendimu 72/279/EEB įsteigto Žemės ūkio statistikos nuolatinio komiteto nuomonę (4),
PRIĖMĖ ŠĮ SPRENDIMĄ:
1 straipsnis
Prancūzijai leidžiama vietoje Direktyvoje 93/24/EEB numatytų galvijų statistinių tyrimų, atliekamų gegužės mėn., naudoti Reglamento (EB) Nr. 1760/2000 I antraštinėje dalyje numatytą galvijų identifikavimo ir registravimo sistemą, siekiant gauti visą reikalingą statistinę informaciją, atitinkančią minėtos direktyvos reikalavimus.
2 straipsnis
Jeigu 1 straipsnyje nurodyta sistema nustoja veikusi arba dėl jos turinio neįmanoma gauti patikimos statistinės informacijos apie visas arba tam tikras galvijų kategorijas, Prancūzija vėl ims naudoti statistinių tyrimų sistemą, siekdama suskaičiuoti visus galvijus arba atitinkamas jų kategorijas.
3 straipsnis
Šis sprendimas skirtas Prancūzijos Respublikai.
Priimta Briuselyje, 2005 m. birželio 3 d.